Jong man sterf ná motorfietsongeluk: ‘Hy was ŉ sagte reus’Ryno Meyer. Foto: Verskaf Só het Sylvia Meyer, ma van Ryno Meyer (21), gesê nadat hy Sondag, ŉ week ná ŉ gru-motorfietsongeluk, in die hospitaal dood is. Ryno, wat by ŉ motorhandelaar in Stellenbosch gewerk het, het Maandagaand saam met sy woonstelmaat kafee toe gery toe die ongeluk op die R44 naby Klapmuts gebeur het. Jacqueline Grové wat saam met hom op die motorfiets was, is op slag dood. Ryno het kritieke beserings opgedoen, onder meer breinbeserings, ŉ gebreekte nekwerwel, gebreekte ribbes en beserings aan sy longe. Hy is in die waakeenheid van die Tygerberg-hospitaal opgeneem waar hy dae lank aan ŉ asemhalingsapparaat gekoppel en onder verdowing was voordat hy Sondag dood is. Sylvia het aan Maroela Media gesê die oorsaak van die ongeluk is nog nie bekend nie. “Daar was nie ŉ ander voertuig betrokke nie. Al wat ons kan dink, is dat Ryno vir iets uitgeswaai en toe beheer verloor het. Almal wat hom geken het, het geweet hy is ŉ baie ervare motorfietsryer en hy het altyd verantwoordelik bestuur,” het sy gesê. Volgens Sylvia het Ryno ŉ passie vir motorfietse en die buitelewe gehad. “Hy was ŉ kranige motorfietsryer en motorfietse was van ŉ baie vroeë ouderdom sy passie.” Sy het Ryno as ŉ “sagte reus” beskryf wat sy lewe voluit geleef het. “Ek is maar kort en hy was ŉ groot man, dan het hy my altyd so grappenderwys opgetel. Ek sal dit nooit vergeet nie,” het sy hartseer gesê. “Dit is so onregverdig dat hy so vroeg weggevat is, en niks sal hom ooit weer terugbring nie. Geen ouer moet ooit ŉ kind begrawe nie, dit is nie reg nie. Ek is stukkend.” ŉ Gedenkdiens vir Ryno sal by Hoërskool Stellenbosch, waar hy gematrikuleer het, gehou word. Hy word oorleef deur sy ma, sy pa, Johan, en sy ouer broer wat tans in die VSA werk.